钦定古今图书集成/明伦汇编/氏族典/第056卷 > 徐爰
## 钦定古今图书集成/明伦汇编/氏族典/第056卷 > 徐爰

按《宋书徐爰传》，“爰字长玉，南琅邪开阳人。本名瑗，以
与傅亮父同名，改为爰。初为晋琅邪王大司马府中
典军，从北征。微密有意理，为高祖所知。少帝在东宫，
入侍左右。太祖初，历治吏劳，遂至殿中侍御史。元嘉
十二年，转南台侍御史，迁员外散骑侍郎。世祖将即
大位，以兼太常丞，撰立仪注。孝建初，补尚书水部郎，
转殿中郎，兼右丞。即真，迁左丞。”六年，以爰领著作郎。
七年，迁游击将军。其年，世祖南巡，权以本官兼尚书
左丞。车驾还，罢。明年，又兼左丞。世祖崩，营景宁陵，爰
以本官兼将作大匠。前废帝凶暴无道，殿省旧人多
见罪黜，唯爰巧于将迎，始终无迕。后以爰为黄门侍
郎，领射声校尉，封吴平县子。太宗即位，例削封，以黄
门侍郎改领长水校尉，兼尚书左丞。明年，除太中大
夫。爰秉权日久，上昔在藩，素所不说，及景和世，屈辱
卑约，爰礼敬甚简，益衔之。泰始三年，诏徙交州。爰既
行，又诏特除广州统内郡。有司奏，“以为宋隆太守命
下，爰已至交州，值土人孝长仁为乱，悉诛北来流寓
者，爰以计智诳诱，故”得无患。久之，听还，仍除南康郡
丞。太宗崩，还京都，以爰为南济阴太守，复除中散大
夫。元徽三年卒。